ድምፃዊ ሃጫሉን ወደ ተገደለበት ቦታ ወስዳዋለች የተባለችው ተከሳሽ ጠበቃ ማጣቷን ለፍርድ ቤት ተናገረች
ለሁሉም ተከሳሾች የመንግሥት ተከላካይ ጠበቃ እንዲቆምላቸው ታዘዘከሦስት ወራት በፊት ሰኔ 22 ቀን 2012 ዓ.ም. ምሽት 12፡00 ሰዓት አካባቢ ሟች ድምፃዊ ሃጫሉ ሁንዴሳን ራሱ በሚያሽከረክረው መኪና ወደ ተገደለበት እንዶዴ ባቡር ጣቢያ አካባቢ ወስዳዋለች የተባለችው ተከሳሽ ላምሮት ከማል፣ ጠበቃ ልታገኝ አለመቻሏን ለፍርድ ቤት ተናገረች፡፡ተከሳሿ ማክሰኞ መስከረም 26 ቀን 2013 ዓ.ም. ጠበቃ ማጣቷን የተናገረችው፣ የፌዴራል ከፍተኛ ፍርድ ቤት ልደታ ምድብ አንደኛ የሕገ መንግሥትና የፀረ ሽብር ጉዳዮች ወንጀል ችሎት የተመሠረተባቸውን ክስ በንባብ ካሰማ በኋላ፣ ክርክሩን ለማድረግ በግላቸው ጠበቃ የማቆም ችሎታ እንዳላቸውና እንደሌላቸው እንዲያሳውቁ ጥያቄ ባቀረበላቸው ወቅት ነው፡፡ ተከሳሽ ላምሮት ለፍርድ ቤቱ እንዳስረዳችው፣ በግሏ ጠበቃ ለማቆም የሚያስችል አቅም አላት፡፡ ነገር ግን ቀርቦና ፈቃደኛ ሆኖ ክርክሩን ለመቀጠል የሚፈልግ ወይም ፈቃደኛ የሆነ የሕግ ባለሙያ (ጠበቃ) ማግኘት እንዳልቻለች ተናግራለች፡፡ድምፃዊውን በቀጥታ ተኩሶ ገድሏል በማለት ዓቃቤ ሕግ ክስ ያቀረበበት ጥላሁን ያሚና ግብረ አበሮቹ፣ አብዲ ዓለማየሁና ከበደ ገመቹ የተባሉት ተከሳሾች፣ ጠበቃ ለማቆም አቅም እንደሌላቸው ለፍርድ ቤት ገልጸው፣ ምንም ዓይነት ሀብትና ንብረት እንደሌላቸው በቃለ መሃላ አረጋግጠዋል፡፡ በመሆኑም ፍርድ ቤቱ በሰጠው ትዕዛዝ ለሁሉም ተከሳሾች የመንግሥት ተከላካይ ጠበቃ ይቁምላቸው ብሏል፡፡ በተከሰሱበት የወንጀል ድርጊትና በተጠቀሱባቸው የሕግ አንቀጾች ላይ መቃወሚያ ካላቸው ለመጠባበቅ ለጥቅምት 4 ቀን 2013 ዓ.ም. ቀጠሮ ተሰጥቷል፡፡ተከሳሾቹ የወንጀል ሕግ አንቀጽ 32 (1ሀ እና ለ) እና የሽብር ወንጀልን ለመከላከልና ለመቆጣጠር የወጣውን አዋጅ ቁጥር 1176/2012 አንቀጽ 3(2) ድንጋጌን በመተላለፍ፣ ድምፃዊ ሃጫሉ ሁንዴሳን በዋና ወንጀል አድራጊነትና ሽብርተኝነት መፈጸም ወንጀል ክስ እንደተመሠረተባቸው መዘገባችን ይታወሳል፡፡       